b"\n_START_ARTICLE_\nMagdalena Aulina i Saurina\n_START_SECTION_\nBiografia\n_START_PARAGRAPH_\nNasqu\xc3\xa9 a Banyoles, filla de Narc\xc3\xads Aulina, comerciant de carb\xc3\xb3 i llanes, i Carme Saurina, de profundes creences religioses. Molt religiosa, de petita acompanyava la seva germana major, que despr\xc3\xa9s fou monja carmelita, quan anava a fer caritat. El 1912, als quinze anys, Magdalena lleg\xc3\xad una biografia de santa Gemma Galgani escrita per Germano Ruoppolo i en qued\xc3\xa0 impressionada. A partir de llavors, esdevingu\xc3\xa9 devota de la Galgani, llavors serventa de D\xc3\xa9u, i volgu\xc3\xa9 seguir-ne l'exemple. Reb\xc3\xa9 la influ\xc3\xa8ncia dels seus directors espirituals, el canonge Josep M. Carb\xc3\xb3 i el monjo de Montserrat Fulgenci M. Albareda._NEWLINE_En 1916 organitz\xc3\xa0 la devoci\xc3\xb3 del Mes de Maria per als nens de la seva vila, a m\xc3\xa9s d'un grup de catequesi a la seva parr\xc3\xb2quia. Tamb\xc3\xa9 sent\xc3\xad la seva vocaci\xc3\xb3 religiosa i pens\xc3\xa0 de seguir-la, per\xc3\xb2 volgu\xc3\xa9 fer-ho com a laica, igual que la Galgani. En 1921 emmalalt\xc3\xad del cor i cap al 1923 agreuj\xc3\xa0, fent pensar als metges que moriria aviat; pregava a Gemma Galgani i redact\xc3\xa0 una novena dedicada a ella; Aulina atribu\xc3\xad el seu guariment, sobtat i inexplicable per als metges, el 23 d'abril de 1923, a la intercessi\xc3\xb3 de Gemma Galgani. Poc despr\xc3\xa9s, va tenir algunes visions m\xc3\xadstiques en les quals se li apareixia la santa italiana. Fou una ardent promotora de la devoci\xc3\xb3 envers ella, i promogu\xc3\xa9 l'erecci\xc3\xb3, el 1934, d'una font monumental dedicada a la santa a Banyoles, amb motiu de la seva beatificaci\xc3\xb3._NEWLINE_En 1922, fund\xc3\xa0 a Banyoles el Patronat d'Obreres, que combinava el foment de la vida religiosa amb la formaci\xc3\xb3 humana i cristiana de les nenes i noies; oferia un lloc de recolliment i esbarjo per a les nenes a la sortida de l'escola o a les que no estaven escolaritzades, com tamb\xc3\xa9 a les noies en sortir de la feina; especialment, per a aquestes s'oferia, a partir de quarts de vuit del vespre, classes d'alfabetitzaci\xc3\xb3 i formaci\xc3\xb3 professional, per augmentar les possibilitats de millorar-ne la vida._NEWLINE_En 1926 impuls\xc3\xa0 col\xc2\xb7labor\xc3\xa0 en la construcci\xc3\xb3 de l'esgl\xc3\xa9sia de la Sagrada Fam\xc3\xadlia a la Pla\xc3\xa7a de les Rodes, que fou el centre de l'activitat de catequesi del grup i hi organitz\xc3\xa0 un programa d'alfabetitzaci\xc3\xb3. Poc despr\xc3\xa9s, amb donacions de fam\xc3\xadlies benestants, s'adquir\xc3\xad una casa on s'instal\xc2\xb7la una resid\xc3\xa8ncia i escola per a joves obreres a la que anomen\xc3\xa0 Casa Nostra; en 1929 s'hi comen\xc3\xa7aren a fer classes di\xc3\xbcrnes i nocturnes i cursos de formaci\xc3\xb3 a l'estiu, amb una plantilla de catorze persones. En juliol de 1933, s'obr\xc3\xad un dispensari m\xc3\xa8dic._NEWLINE_Per dur a terme aquestes tasques, des de 1931, Aulina i algunes de les noies que compartien el seu ideal de vida i d'apostolat comen\xc3\xa7aren a viure en comunitat; eren: Montserrat, Carme i Soledat Boada, Montserrat i Roser Agell, Maria Cervera, etc., unes vint o trenta joves, a m\xc3\xa9s de les col\xc2\xb7laboracions en casos concrets d'altres fam\xc3\xadlies de la ciutat. El 1933, tres d'elles pronunciaren vots privats de castedat, pobresa i obedi\xc3\xa8ncia._NEWLINE_El 1941, arran del conflicte amb el bisbe Josep Cartany\xc3\xa0, Aulina marx\xc3\xa0 a Navarra, on la comunitat continu\xc3\xa0 la seva activitat d'apostolat i catequesi i d'educaci\xc3\xb3 dels necessitats, i crearen la Pia Uni\xc3\xb3 de Senyoretes Oper\xc3\xa0ries Parroquials. Posat sota l'advocaci\xc3\xb3 de Gemma Galgani, Aulina volia que, com ella, els membres de l'institut tamb\xc3\xa9 fossin laics. Ella mateixa fund\xc3\xa0 m\xc3\xa9s cases de l'institut a Osca, la Rioja i Val\xc3\xa8ncia. En 1951 fund\xc3\xa0 una casa a Roma, i el 6 de novembre de 1962 la Santa Seu aprov\xc3\xa0 la congregaci\xc3\xb3 com a institut secular femen\xc3\xad amb el nom Institut Secular d'Oper\xc3\xa0ries Parroquials._NEWLINE_Magdalena Aulina havia mort a Barcelona el 15 de maig de 1956.\n_START_SECTION_\nVeneraci\xc3\xb3\n_START_PARAGRAPH_\nMagdalena Aulina ha estat declarada serventa de D\xc3\xa9u. El proc\xc3\xa9s de beatificaci\xc3\xb3 comen\xc3\xa7\xc3\xa0 a Barcelona el 3 de novembre de 2006."